
	JÄSENKIRJE 7 / 2026

Hyvä Aikuisopettajien liitto AKOL ry:n jäsen
Monilla kesäloma tai kesän vapaajakso on jo alkanut tai alkamaisillaan. Kesä on monelle opettajalle tärkeä aika palautumiselle ja akkujen lataamiselle ennen seuraavaa lukuvuotta. Muista varata aikaa itsellesi ja läheisillesi – muista nauttia kesästä.
Kulunut kevät oppilaitoksissa on painottunut valmistautumiseen oppimisen tuen uudistukseen, joka astuu voimaan 1.8.2026. Uudistuksen tavoitteena on vastata osaamistason laskun haasteisiin. Opiskelijoilla on jatkossa entistä vahvempi oikeus saada oppimisen tukea oikea-aikaisesti, suunnitelmallisesti ja yksilöllisesti. Tämä vahvistaa myös aikuiskoulutuksen osaamisperustaisuutta, sillä oppimisvaikeudet tunnistetaan usein vasta aikuisiällä.
Kevään aikana on keskusteltu paljon ammatillisen koulutuksen laadun parantamisesta sekä siitä, miten varmistetaan riittävä opetuksen ja ohjauksen määrä. Aikuiskoulutuksella on keskeinen rooli, sillä työikäisissä on edelleen paljon henkilöitä ilman toisen asteen tutkintoa. Heidän saamisensa takaisin koulutukseen on keskeistä tulevaisuuden osaamisen turvaamisessa, erityisesti kun nuoret ikäluokat pienenevät. AKOL haluaa nostaa aikuiskoulutuksen ja jatkuvan oppimisen keskeiseksi teemaksi tulevissa eduskuntavaaleissa.
Syksyllä käynnistyy Sivistan aikuiskoulutuskeskuksia ja yksityistä opetusalaa koskevien työehtosopimusten tavoiteasettelu. Sopimukset ovat voimassa 31.3.2027 asti. Näitä teemoja käsitellään myös AktiiviOPET-seminaarissa – olethan jo ilmoittautunut? Mikäli et, ole yhteydessä omaan opettaja- tai paikallisyhdistykseesi.
AKOLin hallituksen puolesta toivotan kaikille jäsenille aurinkoista ja rentouttavaa kesää!
Kimmo, pj
PS. Kesälukemiseksi suosittelen Varsovan opintomatkan blogikirjoitusta, joka on luettavissa täällä.
[image: IMG_9829.jpeg]
AktiiviOPET-seminaari Helsingissä 28.–29.8.
Tule mukaan kuulemaan ajankohtaisista asioista, verkostoitumaan ja viettämään aikaa muiden aikuisopettajien kanssa. Luvassa on myös toiminnallista ohjelmaa. Voit ilmoittautua koulutustapahtumaan, osallistumisesi koulutukseen vahvistetaan ilmoittautumisajan päättymisen jälkeen.
Ilmoittautuminen päättyy 7.8.2026 >> Ilmoittaudu tapahtumaan täältä 
Seminaari alkaa pe 28.8. klo 9.30–10.00 ilmoittautumisella ja päättyy la 29.8. klo 15.00. Alustava ohjelma löytyy nettisivuiltamme.
AKOL korvaa tarvittaessa perjantain ansiomenetyksen, mutta edellyttää osallistumista molempiin seminaaripäiviin. Matkakuluja ei korvata, joten tiedustele mahdollisesta tuesta omalta yhdistykseltäsi. 
Paikkoja on yhteensä 56, joten ilmoittaudu ajoissa. Majoitus on pääosin kahden hengen huoneissa; rajallinen määrä yhden hengen huoneita on saatavilla. Yhden hengen huoneen lisämaksu on 61,25 €, joka maksetaan paikan päällä.
Edeltävän yön majoitus on mahdollista, jos lähtö samana aamuna olisi ennen klo 6.00 tai aikataulut eivät mahdollista saapumista klo 10 mennessä. Kahden yön majoituksessa huonetyyppiä ei voi vaihtaa kesken majoituksen. Tarvittaessa ilmoita lisäyöstä ilmoittautumisen yhteydessä. Muusta syystä tapahtuva ennakkosaapuminen tulee järjestää itse.
Peruutusehdot: Maksuton peruutus 7.8.2026 asti. Sen jälkeen peruutus on mahdollinen vain painavasta syystä. Mikäli peruutusta ei tehdä ajoissa eikä tilalle saada uutta osallistujaa, peritään toteutuneet kulut. Sairastapauksissa kuluja voi hakea korvattavaksi OAJ:n matkavakuutuksesta.
AKOL:n hallituksen järjestäytymiskokous 13.6. Tampereella 
Järjestäytymiskokouksessa yhdistyksen varapuheenjohtajaksi valittiin Iris Valtonen ja sihteerinä jatkaa Janette Broberg Raisioista. Hallituksen sisällä toimivat tulo- ja palkkapoliittinen, koulutuspoliittinen ja järjestö- ja viestintäpoliittinenryhmä. 
Uuden hallituksen yhteystiedot löydät AKOL:n nettisivuilta täältä. 
Tulo- ja palkkapoliittiseen työryhmään valittiin: Kimmo Liljeroos, puheenjohtaja ja jäseniksi Timo Junkala, Mika Nurminen, Susanna Puustinen, Anu Sihvonen.
Koulutuspoliittiseen työryhmään valittiin: Iris Valtonen puheenjohtaja ja jäseniksi Ulla Koukkari-Anttonen, Johanna Oittinen, Kimmo Savolainen, Matti Tuomi
Järjestö- ja viestintäpoliittiseen työryhmään valittiin: Janette Broberg, puheenjohtaja ja jäseniksi Juha-Pekka Finnilä, Kati Karhu, Päivi Katajamäki, Tuire Leinonen. 
Yhdistyksen viestinnästä vastaavat: Kimmo Liljeroos, Juha-Pekka Finnilä, Iris Valtonen Viestintäryhmän tavoitat osoitteesta: viestinta@akol.fi 
Kokouksessa käsiteltiin mm. 
· taloustilanne 
· ajankohtaiset edunvalvonnan asiat 
· koulutukset 
· OAJ:n hallituksen, toimikuntien ja OAO:n hallituksen asiat 
· viestintäasiat
Liiton jäseniä työsuhdeasioihin liittyvissä ongelmatilanteissa auttavat AKOL:n omat työsuhdeneuvojat:
· OVTES, osio C: Mika Nurminen
· Vapaan sivistystyön sopimukset: Timo Junkala 
· YTES, OTES: Kimmo Liljeroos 
· SIVISTA, aikuiskoulutuskeskukset: Anu Sihvonen
· Kaikki muut sopimusalat: Kimmo Liljeroos
AKOL:n hallituksen kokoukset syksyllä 2026:
· 14.–15.8. Espoo 
· 12.9. Teams 
· 10.10. Helsinki
· 11.11. Teams
· 11–12.12. Helsinki
AKOL hallitus
-Yhdessä olemme enemmän-

[image: Kuva, joka sisältää kohteen animaatio, kuvitus, luonnos, piirros

Kuvaus luotu automaattisesti]
	


image1.jpeg




image2.jpeg
SAKOL

IKUISOPETTAJIEN LIITTO




image3.jpeg




